Хэкум хуэпэжыну псалъэ ят
Налшык къалэм гукъинэжу щрагъэкIуэкIащ Къэбэрдей-Балъкъэрым щыпсэу лъэпкъхэр Урысейм зэрыгухьэрэ илъэс 460-рэ зэрырикъум, КъБР-м и Къэралыгъуэм, Урысейм и ЗауэлI щIыхьым я махуэхэм теухуа гуфIэгъуэ зэхыхьэхэр.
Абыхэм я щIэдзапIэу, «ЗауэлI щIыхьым и къалэ» фэеплъым деж республикэм и къалэхэмрэ районхэмрэ щыщ еджакIуэ 500-м щIигъум Хэкум хуэпэжыну тхьэрыIуэ ящIащ икIи «Юнармия» урысейпсо дзэ-патриот зэгухьэныгъэм и ныбжьыщIэхэм я гупым яхыхьащ. Зэхыхьэм хэтащ УФ-м и Президентым и полномочнэ лIыкIуэу Кавказ Ищхъэрэ федеральнэ щIыналъэм щыIэ Белавенцев Олег, Абхъаз Республикэм и Президент Ха-джимбэ Рауль, КъБР-м и Iэтащхьэ КIуэкIуэ Юрий.
«ЗауэлI щIыхьым и къалэ» фэеплъым деж Урысей Федерацэмрэ Къэбэрдей-Балъкъэрымрэ я ныпхэр щагъэуващ. Зэхыхьэр къэрал гимнхэмкIэ ирагъэжьащ.
— «Юнармия» гупым уахэтыным пщIэшхуэрэ жэуаплыныгъэ инрэ япылъщ. Ди къэралым и къэкIуэнур зыхуэдэнур фи IэмыщIэ илъынущ, абы и пщэдейр зыухуэнури абыкIэ жэуап зыхьынури фэращ. Урысейм и тхыдэ напэкIуэцIхэр лIыхъужьыгъэрэ хахуагъэкIэ гъэнщIащ. Фи адэжьхэм я хабзэ дахэхэр фыхуэсакъыу фхъумэну, ахэр вгъэбэгъуэну, фи нэхъыжьхэр Хэкум зэрыхуэпэжамрэ абы хуаIа лъагъуныгъэмрэ фи щапхъэу фыпсэуну фыкъыхузоджэ. Фи щIэныгъэм зэрыхэвгъэхъуэнум, адэкIи лъагапIэщIэхэм фызэрыхуэкIуэнум фыхущIэкъу, — жиIащ Белавенцев Олег ныбжьыщIэхэм защыхуигъазэм.
— УФ-м и Президент Путин Владимир ядиIыгъыу къызэрагъэпэща «Юнармия» гупым хэт ныбжьыщIэхэм фи къалэнщ къэралым и тхыдэм, абы щыпсэу лъэпкъхэм я щэнхабзэм пщIэ хуэфщIыну, фыщалъхуа щIыналъэр фIыуэ флъагъуну, лъэпкъ зэхэгъэж фымыщIыну, Урысей къэралыгъуэм щызекIуэ хабзэхэмрэ Хэкум и пащхьэ щывиIэ къалэнхэмрэ вгъэзэ- щIэну, — жиIащ КIуэкIуэ Юрий. — «Юнармия» гупым фазэрыхыхьам къалэн къыфщещI щIэныгъэ зэвгъэгъуэтыну, спортым, жылагъуэ гъащIэм пашэу зыкъыщывгъэлъэгъуэну. Нобэрей фи тхьэрыIуэ псалъэхэм хэтщ «сыт щыгъуи Хэкум дыхуэпэжыну» жиIэу. Ар хуэбгъадэ хъунущ лIэщIыгъуэ ныкъуэ ипэкIэ ди адэжьхэм Урысейм зэпымыууэ щIыгъуну псалъэ зэратам. Си фIэщ мэхъу нэхъыжьыфIхэм я хабзэ дахэхэм щIыхь пылъу зэрыпыфщэнур.
«Юнармия» гупым яхыхьахэм Урысейм зыхъумэжыныгъэмкIэ и министр, Урысейм и ЛIыхъужь, армэм и генерал Шойгу Сергей и цIэкIэ ехъуэхъуащ генерал-полковник Горемыкин Виктор.
Къэбэрдей-Балъкъэрым и «Юнармия» гупхэр жыджэру хэтщ «Уахътыншэ полк», «Георгий и лентI», «Фэеплъ шэху уэздыгъэхэр», «Ветераныр ди гъунэгъуу щопсэу», «Сыхьэт 72-кIэ гуапагъэ щIэн», нэгъуэщI Iуэхугъуэхэми. Мы гъэм ахэр пашэ щыхъуащ «НыбжьыщIэ хэкупсэ» зэхуэсым и Iыхьэу Кавказ Ищхъэрэ округым щекIуэкIам. Апхуэдэу етIуанэ увыпIэр къыщахьащ «Армэхэм я дунейпсо джэгу-2017»-м хыхьэу зауэлI щIыхьым и къалэ Севастополь щекIуэкIам.
Япэу тхьэрыIуэ щIын къалэныр хуагъэфэщащ «ТекIуэныгъэ» урысейпсо дзэ-спорт джэгум плIэнейрэ пашэ щыхъуа, «Урысейм и Олимп пщэдей» щIалэгъуалэ егъэджэныгъэ зэхуэсым щытекIуа, Прохладнэ къалэм и кадет школ-интерна-тым и гъэсэн Толгуров Амуш.
«Юнармия» урысейпсо дзэ-патриот зэгухьэныгъэм и нып 13-р иратащ Къэбэрдей-Балъкъэрым и къалэхэмрэ районхэмхэмрэ «Юнармия»-м и щIыналъэ къудамэу къыщызэрагъэпэщахэм хэтхэм.
Хэкур фIыуэ ялъагъуну, абы и хъумакIуэу щытыну псалъэ зыта еджакIуэ-хэм тхыдэ мыхьэнэшхуэ зиIэ махуэр зыщамыгъэгъупщэну, Хэкум хуаIэ лъагъуныгъэр мыужьыхыу я гъащIэ псокIэ пхрахыну, «Юнармия» щIыхьыцIэр зэрызэрахьэр я щIэныгъэхэмкIэ къагъэлъэгъуэну къыхураджэу ныбжьыщIэхэм зыхуагъэзащ зауэм, IэщэкIэ ЗэщIэузэда Къарухэм, хабзэхъумэ органхэм я ветеранхэм, спорт, жылагъуэ, щIалэгъуалэ зэгухьэныгъэхэм я лIыкIуэ-хэм.
ТЕКIУЖЬ Заретэ.
